રાજકોટઃ ભારત-ઈંગ્લેન્ડ વચ્ચે શ્રેણીની પ્રથમ ટેસ્ટ અહીં રમાઈ રહી છે. ભારત હજુ ટેસ્ટ રેન્કિંગમાં નંબર વન પર છે. ટીમ ઇન્ડિયાએ પોતાની પાછલી શ્રેણીઓમાં દક્ષિણ આફ્રિકા, ન્યૂઝીલેન્ડ અને વેસ્ટ ઇન્ડીઝને હરાવ્યું છે, જ્યારે ઈંગ્લેન્ડની ટીમનું તાજેતરમાં બાંગ્લાદેશની ટીમ સામે કંગાળ પ્રદર્શન રહ્યું હતું, જેનું કારણ બાંગ્લાદેશી સ્પિનર બન્યા હતા, પરંતુ પ્રથમ ટેસ્ટમાં જ ઈંગ્લેન્ડની ટીમે ભારતીય ટીમને આશ્ચર્યમાં મૂકી દીધી છે, જેવું અંગ્રેજોએ વર્ષ ૨૦૧૨માં કર્યું હતું. એ સમયે મોન્ટી પાનેસર અને ગ્રીમ સ્વોને શાનદાર સ્પિન બોલિંગ કરીને ટીમને શ્રેણી જીતાડવામાં મહત્ત્વપૂર્ણ યોગદાન આપ્યું હતું. ઈંગ્લેન્ડે રાજકોટ ટેસ્ટની પહેલી ઇનિંગ્સમાં ૫૩૭ રનનો વિશાળ સ્કોર ખડકી દીધો છે. હવે આ સ્થિતિમાં ઈંગ્લેન્ડ આ મેચ ગુમાવે તેવી કોઈ જ શક્યતા દેખાતી નથી. આ સાથે હવે બે જ ચીજ બાકી રહે છે. ટીમ ઇન્ડિયા સંઘર્ષ કરીને ટેસ્ટને ડ્રોમાં ખેંચે અથવા પાંચ એવા કારણ છે, જેના કારણે ભારત રાજકોટ ટેસ્ટ હારી શકે છે.